Sklep U 1040/93
Sodna praksa Vrhovnega sodišča, 1994-07-06

DENACIONALIZACIJA - UPRAVNI SPOR - UPRAVNI POSTOPEK

krajevno pristojni upravni organ za denacionalizacijo - vrhovno sodišče za rešitev spora o pristojnosti

O zahtevkih, vloženih za denacionalizacijo po 67. členu zakona o zadrugah, odločajo občinski upravni organi iz 54. člena zakona o denacionalizaciji.

Predlogu se ugodi in se Sekretariat za urejanje prostora in varstvo okolja občine določi kot pristojni organ za rešitev zahteve za denacionalizacijo.

Predlagatelj občina - Sekretariat za urejanje prostora in varstvo okolja je sodišču podal predlog za odločitev v sporu o pristojnosti upravnih organov. Navaja, da je Ministrstvo za finance dne 17.6.1993 poslalo dopis, s katerim mu je odstopilo zahtevek za denacionalizacijo, ki sta ga vložili Zveza hranilno kreditnih služb Slovenije in Slovenska zadružna kmetijska banka. Ker predlagatelj meni, da na podlagi 4. točke 54. člena zakona o denacionalizaciji (ZDen) v navedeni zadevi ni pristojen odločati, saj se v konkretnem primeru ne more uporabiti določba 2. odstavka 8. člena navodila za poslovanje v zvezi z zahtevami za denacionalizacijo, predlaga sodišču, da odloči kateri upravni organ je pristojen odločati v tej upravni zadevi.

Po vpogledu v predložene upravne spise sodišče ugotavlja, da je podan spor o pristojnosti, za katerega rešitev je pristojno Vrhovno sodišče Republike Slovenije v skladu z določbo 1. odstavka 23. člena ZUP in 91. člena zakona o sistemu državne uprave in o izvršnem svetu (ZSDUIS) Skupščine SR Slovenije ter o republiških upravnih organih, in sicer v senatu za upravne spore.

Zahteva za denacionalizacijo prejšnje parc. št. 51 stavbišče v izmeri 520 m2, vpisana pri vl. št. 41 oziroma sedanje parc. št. 516 stavbišče s stavbami in dvorišče, ki je pripisano vl. št. 353, temelji na 67. členu zakona o zadrugah. Zakon o zadrugah glede samega postopka nima posebnih določb, pač pa se smiselno sklicuje na uporabo določb zakona o denacionalizaciji. Iz določbe 4. točke 1. odstavka 54. člena tega zakona izhaja, da o zahtevah na prvi stopnji odloča Ministrstvo za finance o denacionalizaciji premoženja bank, zavarovalnic in drugih finančnih organizacij, podržavljenih po predpisih iz 3. in 4. člena tega zakona. Državni zbor RS je dne 22. aprila 1994 (Ur. l. RS, št. 22/94) podal obvezno razlago 67. člena zakona o zadrugah, iz katere izhaja, da o zahtevah za denacionalizacijo premoženja, vloženih na podlagi 67. člena zakona o zadrugah, odločajo občinski upravni organi iz 1. do 3. točke 54. člena zakona o denacionalizaciji v upravnem postopku, v katerem se v procesnem in materialno - pravnem pogledu smiselno uporabljajo določbe zakona o denacionalizaciji. Ker gre v tem primeru za zahtevek za denacionalizacijo iz 67. člena zakona o zadrugah, je za odločanje o tej zadevi, v skladu s 3. točko 1. odstavka 54. člena zakona o denacionalizaciji, pristojen upravni organ za stanovanjske in komunalne zadeve oziroma v konkretnem primeru Sekretariat za urejanje prostora in varstvo okolja občine, kolikor po občinskem predpisu ta opravlja pristojnost iz 3. točke 54. člena navedenega zakona.

ZZad člen 67.ZDen člen 54. ZSDUIS člen 91, 91/4.ZUP člen 23, 23/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.